 

**ΙΝΣΤΙΤΟΥΤΟ ΕΠΙΜΟΡΦΩΣΗΣ**

Το **Ινστιτούτο Επιμόρφωσης (ΙΝ.ΕΠ.)** του **Εθνικού Κέντρου Δημόσιας Διοίκησης και Αυτοδιοίκησης (Ε.Κ.Δ.Δ.Α.)** διοργανώνει, κατά την επιμορφωτική περίοδο Σεπτεμβρίου-Δεκεμβρίου 2016, σειρά πιστοποιημένων επιμορφωτικών προγραμμάτων που απευθύνονται στα στελέχη της Δημόσιας Διοίκησης και της Τοπικής Αυτοδιοίκησης. Τα προγράμματα συγχρηματοδοτούνται από την Ευρωπαϊκή Ένωση (Ε.Π. «Μεταρρύθμιση Δημόσιου Τομέα») και προέκυψαν μετά από ανίχνευση εκπαιδευτικών αναγκών, επεξεργασία σχεδίων εκπαίδευσης και αιτήματα των Φορέων. Σύμφωνα με τη [σχετική εγκύκλιο της Προέδρου του Ε.Κ.Δ.Δ.Α.,](http://www.ekdd.gr/ekdda/images/seminaria/egkiklios_b_2016.pdf) αποσκοπούν στην αποτελεσματική υποστήριξη της υλοποίησης των δημοσίων πολιτικών και εντάσσονται σε επτά θεματικούς κύκλους.

Στον θεματικό κύκλο **«Κοινωνική Πολιτική» (Κοινωνική Αλληλεγγύη και Ισότητα Ευκαιριών»)**, διοργανώνεται επιμορφωτικό πρόγραμμα με τίτλο:

 **«Ευαισθητοποίηση Εκπαιδευτικών της Προσχολικής και Πρωτοβάθμιας Εκπαίδευσης σε Θέματα Διακρίσεων και Ισότητας των Φύλων»**

 ***Ομάδα –Στόχος:*** Το επιμορφωτικό πρόγραμμα απευθύνεται κυρίως σε εν ενεργεία εκπαιδευτικούς, γυναίκες και άνδρες, της προσχολικής και πρωτοβάθμιας εκπαίδευσης που ενδιαφέρονται να ενημερωθούν και να ευαισθητοποιηθούν για θέματα ισότητας των φύλων στην εκπαίδευση, αλλά και να αναπτύσσουν δράσεις σχετικές με τη διάσταση του φύλου στους χώρους εργασίας τους. Επίσης, απευθύνεται και σε εκπαιδευτικούς Υπεύθυνους/ες προγραμμάτων (π.χ υγείας, περιβαλλοντικής εκπαίδευσης, πολιτιστικών θεμάτων…)

 **Σκοπός** του επιμορφωτικού προγράμματος είναι η δημιουργία ενός στελεχικού δυναμικού (εκπαιδευτικοί) στην προσχολική και πρωτοβάθμια εκπαίδευση εξειδικευμένου στα θέματα ισότητας των φύλων και ιδιαίτερα στα θέματα ένταξης της διάστασης του φύλου στην εκπαιδευτική διαδικασία καθώς και ευρύτερα στη σχολική κοινότητα. Το επιμορφωτικό πρόγραμμα **στοχεύει** στην ενημέρωση, ευαισθητοποίηση και στον εμπλουτισμό των γνώσεων και των δεξιοτήτων των

εκπαιδευτικών της προσχολικής και πρωτοβάθμιας εκπαίδευσης σε ζητήματα που αφορούν στην προώθηση της ισότητας των φύλων, στην ένταξη της διάστασης του φύλου στις παιδαγωγικές τους πρακτικές και στην υλοποίηση εκπαιδευτικών παρεμβάσεων σχετικά με τα φύλα και τις διακρίσεις.

**Ειδικότερα**, το πρόγραμμα στοχεύει:

* Στην εισαγωγή και ενίσχυση της έννοιας της ισότητας των φύλων στα νηπιαγωγεία και τα δημοτικά σχολεία.
* Στον εμπλουτισμό των γνώσεων των εκπαιδευτικών για θέματα ισότητας των φύλων και στην εξάσκησή τους στη βιωματική και συμμετοχική μεθοδολογία διδασκαλίας με την οπτική του φύλου.
* Στον εντοπισμό των έμφυλων στερεοτύπων και προκαταλήψεων, ανισοτήτων και διακρίσεων στο εκπαιδευτικό σύστημα.
* Στην ανάπτυξη παρεμβάσεων, όπου εντοπίζονται έμφυλα στερεότυπα, αναπτύσσοντας επιστημονικό λόγο και καλές πρακτικές στο πλαίσιο του σχολικού προγράμματος.

***Χρονική Διάρκεια:*** 21 ώρες

Η διάρθρωση και υλοποίησή του θα έχει ως εξής:

* Δύο (2) ημέρες εκπαίδευσης (14 ώρες), στις οποίες θα δοθεί έμφαση σε θέματα θεωρητικής κατάρτισης
* Μία (1) ημέρα (7 ώρες), περίπου ένα μήνα μετά την αρχική διήμερη επιμόρφωση, η οποία θα συνιστά ένα είδος εργαστηρίου παρουσίασης και ανάλυσης παραδειγμάτων έμφυλων δραστηριοτήτων στα σχολεία είτε στο στάδιο σχεδιασμού είτε και στο στάδιο υλοποίησης. Στο εργαστήριο αυτό, θα διαφανούν και θα αναδειχθούν τα αποτελέσματα της επιμόρφωσης, αλλά και θα προωθηθούν δράσεις ισότητας των φύλων στην προσχολική και πρωτοβάθμια εκπαίδευση.

*Η επιμόρφωση θα πραγματοποιείται κατά τις απογευματινές ώρες ή/και Σαββατοκύριακα*.

***Θεματικές Ενότητες:***

1. Έναρξη του προγράμματος- Γενική παρουσίαση του Επιχειρησιακού Προγράμματος «Μεταρρύθμιση Δημόσιου Τομέα 2014-2020»
2. Κυριότερες πολιτικές για την ισότητα των φύλων στην εκπαίδευση
3. Κοινωνικό και βιολογικό φύλο, έμφυλες ταυτότητες και διακρίσεις
4. Εκπαίδευση και Φύλο
5. Υπερβαίνοντας τον γλωσσικό σεξισμό στο χώρο της εκπαίδευσης
6. Έμφυλες δραστηριότητες στη σχολική κοινότητα (γενικές επισημάνσεις)
7. Θετικές επιστήμες, τεχνολογία και φύλο
8. Λογοτεχνία και φύλο (με έμφαση στα παραμύθια)
9. Φυσική αγωγή, αθλητισμός, παιχνίδια και φύλο
10. Ιστορία και φύλο
11. Φύλο και δημόσια ζωή
12. Σχεδιασμός και υλοποίηση έμφυλων δραστηριοτήτων
13. Εργαστήριο ανάλυσης και παρουσίασης έμφυλων δραστηριοτήτων στη σχολική κοινότητα (σχεδιασμός και υλοποίηση)
14. Αξιολόγηση-πιστοποίηση γνώσεων και δεξιοτήτων

Προκειμένου οι συμμετέχοντες/χουσες να λάβουν Βεβαίωση Πιστοποίησης θα πρέπει να έχουν παρακολουθήσει ανελλιπώς το πρόγραμμα και να έχουν ολοκληρώσει επιτυχώς την προβλεπόμενη διαδικασία αξιολόγησης γνώσεων και δεξιοτήτων.

Η ανωτέρω δράση συγχρηματοδοτείται από το Ευρωπαϊκό Κοινωνικό Ταμείο.